Déryné, *a SZÍNÉSZ és a NŐ*

Ha időutazásra vágyunk a 19. századi Magyarország romantikus világába, ha szeretnénk kiszakadni a rohanó, szinte egyforma hétköznapokból, mindenképpen meg kell néznünk ezt a filmet!

A film címe megtévesztő, nem életrajzi megközelítés, annál sokkal több. Déryné szimbólumává válik a büszke, a történelemórákon megismert magyar nőalakok, és a művészetért, a közönségért élő színészekének. Aki a saját tehetsége, kitartása és nem utolsósorban, magyarsága miatt vált ünnepelt alakká, Pesten és vidéken egyaránt.

A fekete-fehér filmkockákon valóban a múlt elevenedik meg előttünk, a korabeli ruházat, hajviselet, társadalom, a nőiesség és a férfias virtus. Külön értéke a filmnek, hogy egyensúlyban van benne a komoly téma, a magyar nemzeti színjátszás nehéz körülmények között is értékközvetítő szerepe, valamint a könnyed szórakozás. Szerelem, intrika, humor, történelem, remek betétdalok (magyar nóta, népdal, kurucnóta) és szép magyar beszéd, melyet kiváló színészi alakítások: Tolnay Klári, Sárdy János, Turay Ida, Bilicsy Tivadar…. révén élhetünk át.

Több meghatározó jelenet is van a filmben, pl. mikor az új német theátrum átadásán, élő díszletként kell részt venniük a magyar színészeknek, ám leszegett fejük, nem a megalázottság, hanem az elfojtott düh által átitatott, „fenyegető, néma tüntetés”. Amikor Déryné télvíz idején a kocsiszínben énekel, ahogyan a hópelyhek beborítják vállát, de a hálás közönségért még az egészségét sem félti. A film csúcsjelenete -a csapdának szánt vendégszereplés-, a német színházban magyarul éneklő színésznő bátorságának jutalma: a vastaps. A szerződés elutasításával pedig igazi erkölcsi győzelmet arat.

A film amellett, hogy bemutatja azt a küzdelmet, amit az állandó magyar kőszínház létrejöttéért vívtak a politika színterén, arra is rávilágít, hogy a magyar színészek milyen körülmények között álltak színpadra nap mint nap. A gyertyafénnyel megvilágított, pici színpad, egyetlen jelmez, mostoha körülmények, nem idealizált képét mutatják be a (vándor)színészetnek. De az éhség sem lehetett gátja annak, hogy a közönség tapsáért, szeretetéért lépjenek ki a „cortina” elé.

Erkölcsi tartás, magyarság, a színház és a színészek feladatának megfogalmazása: *„hirdessük a magyar kultúrát”,* hogy *„szebbé tegyük, néhány ember életét*”, és „*olyat játszanak, ami tetszik, aminek értelme van”*, vagyis tanítani, nevelni, közösséget formálni.

Ennek szép példáját láthatjuk ebben a filmklasszikusban, melyet minden korosztálynak ajánlunk.

KreaTEAM